הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 177, 2018-06-04 12:00

רחל עזריה: צהריים טובים.

רחל עזריה: אנחנו בדיון ראשון בהצעת חוק הפיקוח על שירותים פיננסיים (שירותים פיננסיים מוסדרים) (הוראת שעה), התשע"ח-2018.

רחל עזריה: בעקבות הצעת החוק שאני רוצה לומר שאני מצטערת שהייתי צריכה להגיש אותה כי בעבודה מסודרת זה לא היה קורה והיה יוצא צו חדש בזמן.

רחל עזריה: עם זאת אני שמחה שהגשתי אותה כי זה מה שאפשר בסופו של דבר בוועדת כספים להאריך את הצו ולפחות לא להפקיר את נותני השירותים בנכס פיננסי.

רחל עזריה: אני רוצה להודות לכם שהרמתם את הדגל והבהרתם שצריך לטפל בעניין עד 1 ביוני.

רחל עזריה: אני גם שמחה שהצלחנו בסופו של דבר לגרום לזה להיות מטופל, גם אם לא בדרך הכי טובה, אבל עדיין בדרך מספיק טובה כרגע.

רחל עזריה: כדי לא להגיע שוב לאותו אירוע – הצעת החוק לא לגמרי התייתרה, אבל היא די התייתרה בגלל ההארכה של הצו, והמטרה כרגע היא לוודא ששני הצווים קורים בקצב מספיק מהיר שלא נגיע שוב לאותו אירוע.

רחל עזריה: מה גם שאנחנו לא יודעים מתי יהיו בחירות.

רחל עזריה: אנחנו לא יודעים מתי ילד יום, ושלא שוב תהיה בעיה שגם צו איסור הלבנת הון של נותני השירותים לנכס פיננסי וגם של P to P.

רחל עזריה: אני מבקשת לשמוע איפה אנחנו עומדים כדי שנבנה יחד לוח זמנים כדי שהכול יוכל להגיע למקומו לשלום.

יואב גפני: אני משוק ההון.

יואב גפני: כפי שאת אומרת, כבוד היושבת-ראש, ואמרנו את זה גם בדיון בוועדת הכספים שהתקיים בדחייה של הצו ואמרנו את זה גם בדיון אצלך בשני הדיונים שהתקיימו בוועדה שנוגעים לקשיים שעולים משני הצדדים גם ברישיונות וגם בשלילות.

יואב גפני: אבל אם עכשיו אנחנו מדברים על צו איסור הלבנת הון אנחנו כרשות שוק ההון בהמשך לדיון שהיה אצלך בוועדה לקראת הדיון הזה בדיון שנערך לפני שבועיים פרסמנו צו איסור הלבנת הון על נותני שירותים בנכס פיננסי, ואמרנו שנעשה כל שביכולתנו כדי להביא אותו מהר ככל האפשר.

יואב גפני: אנחנו לא שולטים בתהליך הזה במלואו מכיוון שחלקו נעשה בכנסת במסגרת ועדת החוקה.

רחל עזריה: בסדר.

רחל עזריה: אז בוא נתחיל מההתחלה – אתם פרסמתם.

יואב גפני: נכון.

רחל עזריה: כמה זמן זה צריך להיות פתוח לפרסום?

יואב גפני: שלושה שבועות, כמדומני.

רחל עזריה: ופרסמתם לפני שבועיים?

רחל עזריה: תם זמן הפרסום עוד שבוע?

יואב גפני: כן, משהו כזה.

רחל עזריה: בסדר, זה סדר הגודל.

רחל עזריה: ואז מה אמור לקרות?

יואב גפני: אנחנו נותנים זמן לגופים הרלוונטיים לתת את ההערות שלהם.

רחל עזריה: כמה זמן יש לגופים הרלוונטיים?

יואב גפני: יש להם 21 יום.

רחל עזריה: אה, בסדר.

יואב גפני: בתוך 21 יום הם מגישים לנו את ההערות שלהם, ולאחר הגשת ההערות אנחנו גם קובעים פגישות לגופים שרוצים לקבוע פגישות.

יואב גפני: בדרך כלל אנחנו קובעים מועדים יומיים מראש - - - ביומיים האלה אנחנו מסיימים את השימועים.

רחל עזריה: ואז אתם באים לוועדת חוקה.

יואב גפני: ואז אנחנו מתקנים נוכח ההערות שקיבלנו.

יואב גפני: כיוון שמדובר בצו אנחנו מעבירים לנסחות במשרד המשפטים.

יואב גפני: מחזירים את זה ללשכת השר כי זה צו של שר האוצר.

יואב גפני: הוא מעביר את זה לוועדת חוקה.

רחל עזריה: אוקיי.

אייל בן ישעיה: אני מהלשכה המשפטית ברשות שוק ההון.

אייל בן ישעיה: צריך להבין שצווי איסור הלבנת הון, לפי סעיף ההסמכה בחוק, דורשים הסכמה של שר המשפטים והיוועצות עם השר לביטחון הפנים; ולכן התהליך הוא שלאחר שהנוסח מתגבש לאחר קבלת ההערות השר צריך להעביר אותן ללשכות של השרים האמורים כדי לקבל את האישור מהם.

אייל בן ישעיה: לאחר שהאישור מתקבל אז הנוסח עובר לוועדת החוקה.

רחל עזריה: אז זה יכול לקרות לפני סוף המושב?

יואב גפני: אנחנו מצדנו נעשה את כל המאמץ שזה יקרה לפני תום המושב כדי להביא את זה מוקדם ככל האפשר.

יואב גפני: אנחנו התחייבנו, וההתחייבות היא גם של הממונה וגם של כל הגורמים הרלוונטיים בתחום הזה.

יואב גפני: אני יודע כי לפני שהגעתי גם לדיון בוועדה הזאת וגם לדיון בוועדת הכספים וידאתי שזאת אכן הכוונה של רשות שוק ההון.

יואב גפני: המשאבים שלנו מוגבלים, אבל לעניין הזה אנחנו הולכים להשקיע את כל המאמצים.

רחל עזריה: וצו איסור הלבנת הון של P to P?

רחל עזריה: זה בעצם פורסם להערות הציבור מזמן.

יואב גפני: נכון.

רחל עזריה: נכון?

רחל עזריה: עברו 21 יום.

רחל עזריה: איפה אנחנו עומדים שם?

יואב גפני: אני מתנצל, כבוד היושבת-ראש, התחום של צווי איסור הלבנת הון לא נמצא בסמכותי.

יואב גפני: הסגן הבכיר שאחראי ויודע לתת פרטים מדויקים – אגב, הוא הגיע לדיון הקודם בוועדה שלך שנוגע לאכיפה - -

קריאה: מי, השר?

יואב גפני: מר עבד חסדיה.

יואב גפני: הגיע לישיבה עם המשטרה ועם גורמי האכיפה השונים.

יואב גפני: אז אני לא יודע לתת פרטים מדויקים לגבי המקום שזה עומד בו.

רחל עזריה: כי בעצם הצו הזה כבר יכול היה להיות בשלב מתקדם כי הוא פורסם מזמן.

רחל עזריה: נכון?

רחל עזריה: תמו 21 יום.

רחל עזריה: אתה רוצה לדבר אתו שנייה ולחזור?

יואב גפני: אני יכול.

רחל עזריה: אז נעצור את הוועדה שלוש דקות ותדבר איתו.

יואב גפני: אני רק אסכם – אני אביא את הסטטוסים על כל הצווים.

רחל עזריה: מצוין.

רחל עזריה: שלא נגיע שוב – באמת, זה היה מיותר לגמרי.

רחל עזריה: אתה רוצה עכשיו 10 דקות?

יואב גפני: כן.

רחל עזריה: אוקיי.

רחל עזריה: תבדקו הכול, תחזרו ונדע איך אנחנו מתקדמים.

רחל עזריה: 10 דקות הפסקה.

רחל עזריה: אני מחדשת את הישיבה.

רחל עזריה: שזה עוד עשרה ימים.

יואב גפני: - - מיד סמוך לאחר שנקבל את ההערות אנחנו ניפגש עם מי שיבקש להיפגש במסגרת ההערות שניתנו עד 13 ביוני - -

רחל עזריה: כמה זמן אחרי 13 ביוני?

יואב גפני: מיד סמוך, ביומיים-שלושה שאחרי כן.

יואב גפני: אנחנו נעשה כל מאמץ עד סוף יוני להעביר את טיוטת הצו למשרד המשפטים ולהעביר את זה למשרד לביטחון פנים.

רחל עזריה: ואז מה זה אומר?

רחל עזריה: אתם מעבירים את זה.

אייל בן ישעיה: ברגע שמתקבל אישור על ההיוועצות אפשר להעביר את זה לוועדת חוקה.

רחל עזריה: כמה זמן נהוג לחכות?

אייל בן ישעיה: זה תלוי בוועדה עצמה.

רחל עזריה: המושב קצר.

יואב גפני: עקרונית התהליך הזה היה תהליך ארוך יחסית של חצי שנה עד שמונה חודשים.

רחל עזריה: המושב מסתיים ב-22 ביולי.

רחל עזריה: אתם מתחייבים שעד סוף יוני זה מגיע למשרדי הממשלה האחרים.

רחל עזריה: זה לא יצליח.

יואב גפני: אנחנו גם נבקש מלשכות השרים הרלוונטיים לקבל את זה בהקדם האפשרי.

יואב גפני: אנחנו גם יכולים לפנות בכתב ולהסביר את הדחיפות של העניין.

רחל עזריה: אנחנו בעצם צריכים את זה עד סוף המושב.

אריאלה מלכה: עד שבוע לפני כן.

רחל עזריה: המושב מסתיים ב-22 ביולי.

רחל עזריה: אפילו ב-15.

רחל עזריה: 22 זה יום ראשון, אז זה בעצם יום רביעי לפני כן.

רחל עזריה: מושב ממש קצרצר.

רחל עזריה: לכן היינו עם כל הלחץ אבל בסדר.

רחל עזריה: ואז אחרי סוכות.

רחל עזריה: אני אפילו לא בטוחה שההארכה מספיקה.

רחל עזריה: זה ארבעה חודשים שאנחנו בפגרה.

יואב גפני: אנחנו התחייבנו בוועדת כספים בדיון הקודם לעשות את זה כמה שיותר מהר מכיוון שיש לנו העניין האחר.

רחל עזריה: אני מודה – אף אחד לא ישב כמו שצריך על לוח השנה.

רחל עזריה: אפילו כל ההארכה של ארבעה חודשים עלולה לא לתת מענה אם לא מצליחים להעביר את זה בחודש וקצת הקרובים.

קריאה: צריך ועדה, לא מליאה.

קריאה: בפגרה אפשר, כנראה.

רחל עזריה: אבל אפשר לכנס את הוועדה עד ארבע פעמים בפגרה.

רחל עזריה: וזה לא אנחנו, זה ועדת חוקה.

יואב גפני: אנחנו יכולים לעשות מאמץ להעביר את זה עד סוף יוני לשרים הרלוונטיים כדי לקבל את האישור שלהם מוקדם ככל האפשר.

רחל עזריה: אין ברירה.

רחל עזריה: מה זה שבועיים בוועדת חוקה?

רחל עזריה: זה לא צריך להיות שבועיים.

יואב גפני: אני אמור להיות מיד אחרי הדיון הזה גם בוועדת חוקה.

רחל עזריה: אני מציעה שתפנו כבר עכשיו לוועדת חוקה, תכינו אותם שזה הולך להגיע ותסגרו את העניינים.

רחל עזריה: שיידעו שזה מגיע תוך שבועיים ולהכין את הכול.

רחל עזריה: אחרת ארכה של ארבעה חודשים לא תספיק.

רחל עזריה: עכשיו אנחנו בצו השני – P to P.

יואב גפני: לגבי צו P to P קיבלתי עדכון שהנסחות במשרד המשפטים הסתיימה.

יואב גפני: אנחנו העברנו את זה כבר מאתנו, ואחרי נסחות במשרד המשפטים זה נמצא לפני היוועצות עם השרים הרלוונטיים.

רחל עזריה: שזה שוב שלושה שרים.

יואב גפני: שניים.

רחל עזריה: כן, השר וצריך להתייעץ עם שני שרים.

רחל עזריה: ואז זה שוב מגיע לוועדת חוקה.

יואב גפני: נכון.

רחל עזריה: אני חושבת שצריך את זה עד סוף המושב.

רחל עזריה: אתם בעצם כבר עכשיו יכולים.

רחל עזריה: ממש תכף זה יכול לקרות כי זה סגור.

רחל עזריה: אז אנחנו בעצם צריכים את שניהם עד סוף המושב.

רחל עזריה: זה דורש היערכות מעכשיו.

רחל עזריה: אני מציעה שתלכו עם שניהם לוועדת חוקה.

רחל עזריה: תגיד להם ששניהם הגיעו – אחד בעוד שבוע ואחד בעוד שבועיים-שלושה ושיסגרו הכול.

יואב גפני: אנחנו נפנה לוועדת חוקה מיד אחרי הדיון הזה כדי לנסות - - - לפחות שומרים זמן לדיון בשני הצווים האלה.

רחל עזריה: מה?

רחל עזריה: סליחה.

יואב גפני: אנחנו נקבל את ההמלצה של הוועדה הזאת כי היא הדבר הנכון כדי שזה יעבור במושב הזה.

יואב גפני: - - - לוועדת חוקה כדי לקבוע דיון כבר עכשיו.

רחל עזריה: כן, בבקשה.

אמיר ונג: אני אמיר ונג מאיגוד הביטקוין.

אמיר ונג: הייתה הזדעקות כדי שלא נהיה במצב של ואקום שבו נותני שירותי מטבע פועלים בארץ אבל לא חל עליהם צו.

אמיר ונג: צריך להבין שבנושא של המטבעות הווירטואליים יש פעילות.

אמיר ונג: כולם פועלים בלי צו.

אמיר ונג: הוואקום שכולם הזדעקו למנוע קיים.

אמיר ונג: זה לא שנותני השירותים בתחום הזה יושבים ומחכים, ויתחילו לפעול רק כאשר - - -.

אמיר ונג: זה ואקום קיים.

אמיר ונג: אנחנו מדברים הרבה על הצורך שלנו כי אנחנו מאמינים שזה גם יפתור בעיה מול הבנקים שלמרות שהחברות עושות כמיטב יכולתן בנושא הלבנת הון הבנקים המסחריים פוגעים מאוד בפעילות שלהם.

אמיר ונג: אבל יש פה ואקום; אותו ואקום של נותני שירותי המטבע קיים וממשיך.

אמיר ונג: פעילות בנושא מטבעות בלי צו איסור הלבנת הון זה מאוד דחוף.

רחל עזריה: יש עבודה על צו איסור הלבנת הון לגבי מטבעות וירטואליים?

אמיר ונג: זה הצו המדובר.

רחל עזריה: זה הצו החדש.

אמיר ונג: אני רוצה להבהיר - יש ואקום.

אמיר ונג: הפעילות קיימת, אין צו איסור הלבנת הון.

יואב גפני: אני יכול לומר מילה בנושא?

רחל עזריה: כן, בבקשה.

יואב גפני: הוואקום הזה הוא לא ואקום חדש.

יואב גפני: הגורמים שפעלו במסגרת מטבעות וירטואליים פעלו עד כה.

יואב גפני: הם פועלים כעת אבל הם לא נמצאים תחת רישוי וממילא לא תחת הדרישות של צו איסור הלבנת הון.

יואב גפני: לא נוצר ואקום יש מאין, לא נוצרה מציאות יש מאין.

רחל עזריה: אני מבינה.

רחל עזריה: הוא אומר שתמיד היה ואקום, והוואקום ממשיך.

אמיר ונג: זה נכון, ואנחנו רואים את הפעילות שלכם - -

רחל עזריה: סליחה, אדוני, אתה לא ברשות דיבור.

רחל עזריה: אנחנו מבינים כל הזמן שגם כרגולטורים וגם כמחוקקים אנחנו לא עובדים בקצב של השוק.

רחל עזריה: אין מה לעשות, ככה זה.

רחל עזריה: לכל מערכת יש השיטה שלה, ואנחנו לא יודעים לעבוד בקצב של השוק.

רחל עזריה: אני אומרת את זה בצער, אבל זאת המציאות.

רחל עזריה: נעשה פה מאמץ להאיץ את הכול כדי שדברים יקרו כמו שצריך, ובאמת בשבועות האחרונים הוקדשה המון אנרגיה לזה, ואני מאוד מקווה שתהיה לנו בשורה ועד סוף המושב נוכל לסגור את שניהם.

יואב גפני: אם יורשה לי לומר מילה בנושא הזה – בסופו של דבר הוועדה הזאת התכנסה לפתור בעיה הרבה יותר רחבה מהבעיה של כמה גורמים שעוסקים במטבעות וירטואליים.

רחל עזריה: ברור.

יואב גפני: היא פתרה בעיה של מאות גורמים שלא היו להם צו איסור הלבנת הון - -

רחל עזריה: נכון.

רחל עזריה: ואנחנו דאגנו.

יואב גפני: - - ומצד אחר הייתה פה דחייה מסוימת, אבל באיזון של שני הדברים האלה העניין שהוועדה לקחה על עצמה הוא לאין ערוך - -

רחל עזריה: ברור.

רחל עזריה: עזוב, הכול בסדר.

רחל עזריה: אני רוצה לומר שאנחנו זימנו את הבנקים כי בסוף אחד האתגרים הכי גדולים, והסיבה שאנחנו צריכים לטפל בכל הנושא של צו איסור הלבנת הון היא פשוט שהבנקים בהיעדר הצו מקשים מאוד על כל הגופים.

רחל עזריה: לצערי, איגוד הבנקים – מנהלת הוועדה, את רוצה לעדכן?

אריאלה מלכה: איגוד הבנקים ציין שהוא לא רואה עניין ותוכן להגיע.

רחל עזריה: הם פשוט לא באו.

רחל עזריה: אז אני רוצה לומר שכשהבנקים צריכים משהו מהכנסת הם יודעים לבוא בהמוניהם.

רחל עזריה: כשהיה פה הדיון על P to P זכינו לצפות בזיו פניהם של כל הבנקים בישראל – של איגוד הבנקים, של נציגים של כולם מהמסד עד הטפחות – כולל מסד, כולל טפחות.

רחל עזריה: ולא יכול להיות שכשיש בעיה שאנחנו צריכים שהם יסייעו לפתור הם לא טורחים להגיע.

רחל עזריה: אני רוצה לומר לפרוטוקול שאנחנו שמנו לב, ואנחנו נדע איך להתייחס לזה ברגע האמת.

רחל עזריה: אני אסגור את הדיון.

רחל עזריה: אם מצליחים להביא את שני הצווים עד סוף המושב הצעת החוק הזאת מתייתרת, ואנחנו פשוט נמשיך הלאה.

רחל עזריה: אם לא מצליחים להביא עד סוף המושב אנחנו נהיה בבעיה, ונצטרך לחפש פתרון, רק שהפעם אנחנו למודי ניסיון לייצר פתרון.

רחל עזריה: אנחנו נצטרך להיות יותר מתוחכמים בחיפוש הפתרון.

רחל עזריה: אז אני נועלת את הוועדה.

רחל עזריה: יש לנו דיון בשבוע הבא.

אריאלה מלכה: שבוע הבא ביום רביעי.

רחל עזריה: נכון.

רחל עזריה: על המעקב של P to P.

יואב גפני: יש לנו ישיבה - - - אנחנו לא מכירים דיון כזה.

תמר ולדמן: יש ב-11 ביוני על - - - של הפשיעה.

רחל עזריה: כן, על זה אני מדברת.

תמר ולדמן: זה ביום שני, לא ברביעי.

רחל עזריה: טוב, יש ישיבת המשך.

רחל עזריה: כנראה, המועד לא - - - את הצעת החוק הזאת אני משאירה בינתיים על שולחן הוועדה, ואני מקווה מאוד שלא נצטרך להשתמש בה.

רחל עזריה: הישיבה נעולה.

רחל עזריה: תודה רבה.